ET Euroopa Liidu Teataja C 260/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 260/13

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„Potjesvlees uit de Westhoek”

EÜ nr: BE-PGI-0005-01130 – 10.07.2013

KGT ( X ) KPN ( )

1. Nimetus

„Potjesvlees uit de Westhoek”

2. Liikmesriik või kolmas riik

Belgia

3. Põllumajandustoote või toidu kirjeldus

3.1. Toote liik

Klass: 1.2. Lihatooted

3.2. Toote kirjeldus, mida punktis 1 esitatud nimetus tähistab

Üldist:

nimetusega „Potjesvlees uit de Westhoek” tähistatakse kergelt hapukat tarrendis lihavalmistist, mis sisaldab kolme liiki valget liha, st kana-, vasika- ja küülikuliha. Tootes on vähemalt 60 % liha ja 40 % tarrendit.

Visuaalsed omadused:

heleda värvusega läbipaistev tarrend sisaldab nii suuri kui väikeseid valge (ka kondiga) liha tükke. Liha värvus võib varieeruda väga heledast valgest kuni hallikasvalgeni. Garneeringuna võib kasutada sidrunilõike. Tarrend võib sisaldada sibula-, porgandi-, porrulaugu- või selleritükke.

Organoleptilised omadused:

toode „Potjesvlees uit de Westhoek” maitseb peamiselt keedetud valge liha ja selle keeduleeme järele. Tarrend on kergelt hapuka maitsega.

3.3. Tooraine (üksnes töödeldud toodete puhul)

Toote „Potjesvlees uit de Westhoek” valmistamisel kasutatakse järgmisi koostisosi.

Liha:

— kana (maksimaalselt 70 %)

— küülik (minimaalselt 15 %)

— vasikas (minimaalselt 15 %)

Tarrend:

— vesi

— happelised koostisosad: sidrun ja/või valge vein ja/või äädikas

— želatiin: kõige rohkem 100 g keeduleeme liitri kohta

— aromaatsed koostisosad: — lisatakse järgmisi köögivilju: sibul, porgand, porrulauk ja seller — lisada võib järgmisi maitsetaimi: tüümian, loorber, petersell, nelk, kardemon, koriander ja karri — pipar ja/või cayenne’i pipar — sool

Valmistis ei sisalda värv- ega säilitusaineid.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Määratletud geograafilises piirkonnas toimuvad toote „Potjesvlees uit de Westhoek” valmistamise kõik etapid:

— leeme keetmine

— liha keetmine

— tarrendi valmistamine

— viimistlemine

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Märgisel peab olema esitatud nimetus „Potjesvlees uit de Westhoek” ja ELi logo.

4. Geograafilise piirkonna täpne määratlus

Tootmispiirkond on Westhoeki piirkond ja sellega piirnevad rannikuäärsed omavalitsusüksused Belgia Lääne-Flandria provintsis. Piirkond hõlmab järgmisi omavalitsusüksusi: Koksijde, Nieuwpoort, De Panne, Veurne, Alveringem, Diksmuide, Koekelare, Poperinge, Vleteren, Lo-Reninge, Houthulst, Kortemark, Heuvelland, Mesen, Ieper, Langemark-Poelkapelle, Staden, Hooglede, Zonnebeke ja Wervik.

5. Seos geograafilise piirkonnaga

5.1. Geograafilise piirkonna eripära

Toode „Potjesvlees uit de Westhoek” on lahutamatult seotud määratletud geograafilise piirkonnaga. See põhineb kohalikul, vanade tarrendiroogade koduretseptil. Sajandite jooksul on Westhoeki koduperenaised selle söögi valmistamise oskusi järgmisele põlvele edasi andnud, mistõttu on toode „Potjesvlees uit de Westhoek” kujunenud tüüpiliseks kodus valmistatud laadaroaks. Kana-, küüliku- ja vasikaliha kasutamine viitab sellele, et seda sööki valmistati vaid pidulikel juhtudel; alates 19. sajandi algusest kuni teise maailmasõja järgse ajani said tavakodanikud seda endale lubada vaid paar korda aastas. Suvelaatade jaoks oli see sobiv roog, kuna seda oli võimalik suurtes kogustes ette valmis teha; tänu happelistele koostisosadele kujunes toote värske maiste ja pikenes säilivusaeg.

Kohalikud lihunikud võtsid selle retsepti üle pärast teist maailmasõda ning müüsid toodet „Potjesvlees uit de Westhoek” oma kauplustes. Nii kujunes laadasöögist kvaliteetne lihatoode, mida lihunikud ja lihatoodete tootjad aasta läbi pakkusid leivakatte või eraldi roana.

Belgia ranniku lähedal asuv Westhoek on oluline turismipiirkond, kus on tugevad kulinaariatraditsioonid, sh ka toote „Potjesvlees uit de Westhoek” valmistamise tava.

5.2. Toote eripära

Pikaajalise kohaliku traditsiooni tulemusel kujunes väga eriline toode, mille puhul on oluline selle hele värvus ja värske maitse. Need omadused saavutatakse sellega, et kasutatakse

— üksnes valget liha, nimelt kana-, küüliku- ja vasikaliha

— selget ja heledavärvilist keeduleent tarrendi valmistamiseks

— äädikat või sidrunit valge värvuse ja maitse jaoks

Määratletud geograafilises piirkonnas toodetud toote „Potjesvlees uit de Westhoek” iseloomulikud omadused on kujunenud valge liha, heleda tarrendi ja hapuka nüansi koosmõjul.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Seos geograafilise piirkonnaga põhineb kohaliku oskusteabe alusel kujunenud toote „Potjesvlees uit de Westhoek” iseloomulikel omadustel. Toode „Potjesvlees uit de Westhoek” ja selle maine on lahutamatult seotud piirkonna ja sealse turismiga.

Dirk De Prins ja Nest Mertens esitasid oma raamatus „De Belgische keuken” (1995) (Belgia köök) seose toote „Potjesvlees uit de Westhoek” koduretsepti ja 16. sajandil Belgiat hõlmanud Hispaania okupatsiooni vahel. Jõekalast valmistatud külmal hapukal Valloonia valmistisel escavèche ja tootel „Potjesvlees uit de Westhoek” on tihedad seosed Hispaania roaga escabeche.

Kulinaariaspetsialistid on seda koduretsepti laialdaselt tutvustanud. Toodet „Potjesvlees uit de Westhoek” on esitatud kaubandusvõistlustel ning sellele on omistatud auhindu sellistel üritustel nagu Slavakto Utrechtis (1994) ja Meat&Fresh Expo Belgias (2009).

Traditsiooniliste toodete mõju tugevdamiseks otsustasid kohalikud lihunikud moodustada „Orde van het Potjesvlees uit de Westhoek” („Potjesvlees uit de Westhoek I” ordu) ja esitada ühistaotluse toote „Potjesvlees uit de Westhoek” tunnustamiseks traditsioonilise piirkondliku flaami tootena. See tunnustus anti tootele 2008. aasta septembris.

Kuigi selle tootmine on väiksemahuline ja seda müüakse peamiselt kohapeal, on toote „Potjesvlees uit de Westhoek” iseloomulikud omadused ja selle maine taganud toote olulisuse Lääne-Flandria turismipiirkonnas Westhoekis. Nii Flandria ametlik turismiasutus Toerisme Vlaanderen kui ka Lääne-Flandria provintsi turismiasutus Westtoer on tunnustanud toote „Potjesvlees uit de Westhoek” tähtsust.

— Ühingu Tafelen in Vlaanderen (väljaspool kodu söömine Flandrias) kaudu lisas Toerisme Vlaanderen toote „Potjesvlees uit de Westhoek” oma 2011.-2012.-2013. aasta tegevuskavasse, et tutvustada sööke, jooke ja väljaspool kodu söömist Flandrias.

— Turismiväljaandes „West-Vlaanderen voor Dummies” on nimetatud toodet „Potjesvlees uit de Westhoek” Westhoeki esindusroaks.

— Provintsi veebisaidil www.streekproductwestvlaanderen.be on loetletud kõik toote „Potjesvlees uit de Westhoek” tootjad ning purke selle tootega leidub ka kingikorvides.

Toote mainest ja tähtsusest turismi jaoks annavad tunnistust ka viited riiklikes ja rahvusvahelistes reisiteatmikes. Nii on toode lisatud kohalikke roogi ja tooteid tutvustavasse 1999. aasta Michelin Tourist Guide’i väljaandesse „Belgium/Grand Duchy of Luxembourg”, 1995. aasta Ippa teatmikku Belgia kohalike söökide kohta ning 2008. aastal De Rouki avaldatud kohalikke tooteid käsitlevasse väljaandesse.

Tootest on juttu paljudes Flaami eriväljaannetes nagu 1975. aasta „Vlaamse gerechten” (Flaami road), 2009. aasta „De kleine Culinaire encyclopedie van Vlaanderen” (Flandria väike kulinaariaentsüklopeedia) ja 2010. aasta „De oude Belgen in de keuken” (Muistsed belglased köögis).

Toodet on tutvustatud riikliku televisiooni mitmetes programmides: Flaami kuulus telekokk Jeroen Meus esitles toodet populaarses hilisõhtuses saates „De laatste show”; tootel on oluline koht ka Westhoeki turismikavades.

Viiteid toote „Potjesvlees uit de Westhoek” kohta võib leida ka internetis: uudissaitidel, retseptides, menüüdes, laadateadetes jne.

Kuigi Westhoek jagab selle toote valmistamise traditsiooni oma naaberpiirkonna – Prantsuse Flandriaga (tuntud kui Nord-Pas-de-Calais Prantsusmaal), erineb Prantsuse valmistise „pot’je vleesch” retsept oluliselt Westhoekis kasutatavast retseptist. Prantsuse Flandrias lisatakse valmistisse alati pruunistatud sealiha, ning mõnikord lisatakse tootesse ka karamelli.

Viide spetsifikaadi avaldamisele

(Nõukogu määruse (EÜ) nr 510/2006 (3) artikli 5 lõige 7)

http://lv.vlaanderen.be/nlapps/docs/default.asp?id=180&order

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.